KIRJALLINEN KYSYMYS E-2578/01 esittäjä(t): Mario Borghezio (TDI) neuvostolle. Marokosta tulevat siirtolaiset.



Virallinen lehti nro 081 E , 04/04/2002 s. 0178 - 0179



KIRJALLINEN KYSYMYS E-2578/01 esittäjä(t): Mario Borghezio (TDI) neuvostolle (27. syyskuuta 2001) Aihe: Marokosta tulevat siirtolaiset Espanjan ulkoasiain valtiosihteeri Miquel Nadal on ilmoittanut (Le Figaro, 6. syyskuuta 2001), että laittomat siirtolaisvirrat ovat lähtöisin Marokon rannoilta ja että juuri siellä on ryhdyttävä toimiin. Laittomia siirtolaisia Gibraltarin kautta Espanjaan ja sieltä muualle Eurooppaan kuljettavat verkostot ovat samoja, joiden kautta salakuljetetaan hasista ja joiden toimintaa marokkolaiset tullivirkailijat katsovat läpi sormien. Lisäksi Marokon viranomaiset ovat ilmoittaneet, ettei heillä ole keinoja laittomien siirtolaisvirtojen valvomiseen. Mitä kiireellisiä ennaltaehkäisytoimia neuvosto aikoo edistää tällaisessa vaarallisessa tilanteessa, joka pahenee vuosi vuodelta osittain myös siksi, että Marokon hallituksella on vaikeuksia valvoa Eurooppaan suuntautuvia laittomia siirtolaisvirtoja ja että valvonta on tehotonta, minkä Marokon hallitus itsekin myöntää? Yhteinen vastauskirjallisiin kysymyksiin E-2458/01 ja E-2578/01 (6. joulukuuta 2001) Neuvosto on jo useaan otteeseen vastannut Euroopan parlamentin jäsenten esittämiin kysymyksiin sellaisten maahanmuuttajien katoamisesta, jotka yrittävät päästä unionin alueelle Gibraltarin salmen kautta. Sen sijaan, että panisi päänsä pensaaseen, neuvosto pahoitellen tämän inhimillisen murhenäytelmän jatkumista, on aloittanut aktiivisen vuoropuhelun Marokon viranomaisten kanssa maahanmuuttoon liittyvistä kysymyksistä. Neuvosto muistuttaa turvapaikka- ja maahanmuuttoasioiden korkean tason työryhmän olemassaolosta vuoden 1998 lopusta lähtien; työryhmän toimeksiantona on ollut kokonaisvaltaista ja kaikkiin pilareihin liittyvää lähestymistapaa noudattaen laatia laittomien maahanmuuttajien ja/tai turvapaikanhakijoiden lähtömaita ja -alueita koskevia toimintasuunnitelmia. Kyseisten toimintasuunnitelmien tarkoituksena on analysoida valituista maista lähtöisin olevan maahanmuuton perimmäisiä syitä; yksi tällainen maa on Marokko maahanmuuttajien lähtö- ja kauttakulkumaana. Marokon viranomaisiin on oltu yhteydessä kumppanuuden luomiseksi, jotta toimintasuunnitelmaan sisältyvien toimien täytäntöönpano voitaisiin varmistaa. Tätä kumppanuutta ollaan parhaillaan toteuttamassa yhteisön ja Marokon välisen assosiaatiosopimuksen avulla; sopimuksen puitteissa on huhtikuussa 2001 perustettu sosiaali- ja siirtolaisasiain työryhmä. Tämä työryhmä kokoontui ensimmäisen kerran kesäkuussa 2001. Vaikka Marokon viranomaiset ovat jonkin verran arvostelleet toimintasuunnitelmaa ne ovat ilmoittaneet halukkuutensa yhteistyöhön unionin elinten kanssa yhteisesti täytäntöönpantavan toimenpideohjelman aikaansaamiseksi, Marokosta lähtöisin tai sen kautta kulkevan laittoman maahanmuuton torjumiseksi. Heinäkuussa 2001 pidetyn, maahanmuuttoon liittyviä kysymyksiä käsitelleen tapaamisen aikana päätettiin asettaa etusijalle sosioekonomisiin toimenpiteisiin kuuluvat toimet (mikroyritysten/PK-yritysten ja koulutustointen hyväksi), unioniin suuntautuvaa laillista maahanmuuttoa koskevat toimet sekä laittoman maahantulon, Saharan eteläpuolinen kauttakulku mukaan luettuna, torjuntatoimet. Toteutettavien hankkeiden määritteleminen jatkuu syksyllä 2001.